**Veszélyhelyzet esetén igénybe vehető rendkívüli lakásfenntartási hozzájárulás**

(1) Az Alaptörvény alapján a Kormány által kihirdetett veszélyhelyzet (a továbbiakban: veszélyhelyzet) esetén igénybe vehető rendkívüli lakásfenntartási hozzájárulás a veszélyhelyzet idején szociálisan rászorulóvá váló háztartások részére a háztartás tagjai által lakott lakás fenntartásával kapcsolatos rendszeres kiadásaik viseléséhez nyújtott pénzbeli hozzájárulás.

(2) Veszélyhelyzet esetén igénybe vehető rendkívüli lakásfenntartási hozzájárulásra jogosult az a személy, akinek munkahelye a veszélyhelyzet idején - legfeljebb a veszélyhelyzet kihirdetését követő 6 hónapon belül - szűnt meg, álláskeresési járadékban részesül, valamint a megszűnt korábbi munkahelyén bruttó 300.000,- Ftalatti jövedelemben részesült, és akinek a háztartásában az egy főre jutó havi jövedelem:

a) egyszemélyes háztartás esetén nem haladja meg a nyugdíjminimum 310%-át,

b) kétszemélyes háztartás esetén nem haladja meg a nyugdíjminimum 290%-át,

 c) három-, vagy többszemélyes háztartás esetén nem haladja meg a nyugdíjminimum 240%-át.

(3) A veszélyhelyzet esetén igénybe vehető rendkívüli lakásfenntartási hozzájárulás esetén a kérelmező által lakott lakás nagysága nem haladhatja meg a 100 m2-t.

(4) A veszélyhelyzet esetén igénybe vehető rendkívüli lakásfenntartási hozzájárulás egy hónapra jutó összege

a) a (2) bekezdés a) pontja alapján a nyugdíjminimum 310%-át meg nem haladó, egy főre jutó jövedelem esetén 10.000,- Ft,

b) a (2) bekezdés b) pontja alapján a nyugdíjminimum 290%-át meg nem haladó egy főre jutó jövedelem esetén 10.000,- Ft,

c) a (2) bekezdés c) pontja alapján a nyugdíjminimum 240%-át meg nem haladó egy főre jutó jövedelem esetén 20.000,- Ft.

(5) A veszélyhelyzet esetén igénybe vehető rendkívüli lakásfenntartási hozzájárulást három hónapra kell megállapítani úgy, hogy a jogosultság a kérelem benyújtása hónapjának 1. napjától a harmadik hónap utolsó napjáig tart.

(6) A veszélyhelyzet esetén igénybe vehető rendkívüli lakásfenntartási hozzájárulás megállapítása iránti kérelemhez csatolni kell:

a) a keresőtevékenység megszűnését igazoló dokumentumokat,

b) az állami foglalkoztatási szerv igazolását az álláskeresési járadék időtartamáról, összegéről és a megállapítás alapjául szolgáló bruttó munkabér összegéről,

c) a háztartás tagjai havi nettó jövedelmének igazolását,

d) a lakás nagyságának igazolását.

(7) A veszélyhelyzet esetén igénybe vehető rendkívüli lakásfenntartási hozzájárulás ugyanazon lakásra csak egy jogosultnak állapítható meg, függetlenül a lakásban élő személyek és háztartások számától.

(8) Az (7) bekezdés alkalmazásában külön lakásnak kell tekinteni a társbérletet, az albérletet és a jogerős bírói határozattal megosztott lakás lakrészeit.

(9) A veszélyhelyzet esetén igénybe vehető rendkívüli lakásfenntartási hozzájárulás tovább nem folyósítható, és a hozzájárulásra való jogosultságot - a változás bekövetkezése hónapjának utolsó napjával - meg kell szüntetni, ha

a) a hozzájárulásban részesülő személy lakcíme a támogatás folyósításának időtartama alatt megváltozik,

b) a jogosult a hozzájárulás megszüntetését kéri,

c) a jogosult meghalt.

(10) A veszélyhelyzet esetén igénybe vehető rendkívüli lakásfenntartási hozzájárulás megállapítása iránti kérelmet a rendelet 8. melléklete szerinti nyomtatványon kell benyújtani.”